**ЗАКЕН ӘСЕЛ САҒИДОЛЛАҚЫЗЫ**

Қарағанды облысы, Ақтоғай ауданы «Сарышаған мектеп-интернаты» КММ

zakenasel02@mail.ru

**«ҚАЗАҚ ТІЛІ» ПӘНІН ОҚЫТУДА ҚОЛДАНЫЛАТЫН ТІЛДІК ДАҒДЫЛАР ЖӘНЕ ОЛАРДЫ ДАМЫТУ ЖОЛДАРЫ»**

«Жан дүниесінде тілді үйрену басты жұмыс емес, жанама жұмыс болғандықтан,бала әуелі тәжірибеге талпынып, нәрсемен танысып,

сонан кейін сол нәрсе туралы сөйлесін, жазсын, оқысын, тілге үйренсін».

Ж.Аймауытов

***Аннотация****: Бұл мақалада оқушылардың жаңартылған білім беру мазмұны негізінде қазақ тілі пәніндегі тілдік дағдыларды дұрыс қолдана білуі және тілдік дағдылардың оқу үрдісіндегі маңызын айқындауы қарастырылады.Тілдік дағдыларды жетілдіретін әдіс-тәсілдерді зерделеу көрсетіледі.*

***Кілт сөздер*** *:жаһандану үрдісі, көптілділік, грамматикалық білім, өзіндік пікір, жаңартылған білім.*

Әлемдік тәжірибе бойынша тілді тиімді меңгерту төрт дағды арқылы жүзеге асырылады. Оқылым, тыңдалым, жазылым, айтылым дағдылары оқушының сөздік қорын байыта отырып, сөздердің мағынасын түсінуге көмектеседі**. «**Қазақ тілі» пәнінің жаңартылған оқу бағдарламасы білім деңгейі жоғары, ой-өрісі дамыған, өз ойын еркін жеткізе алатын, туындаған мәселелерді шеше білетін және шынайы өмірге бейім жаңашыл ұрпақ тәрбиелеу мәселесін жүзеге асыруға маңызды үлес қосады. «Қазақ тілі» пәнінің оқу бағдарламасы оқушысына қазақ тілін ана тілі ретінде тілдік қатынас және таным құралы ретінде оқытуды, сөз, сөз тіркесі, сөйлемнің мәтін түзімдік қызметін танытуды, тілдік бірліктердің табиғатына сай мәтін құратуды, мәтін құраудағы заңдылықтарды үйретуді, тілдік жағдаяттарда ауызша және жазбаша сөйлеудің нормаларын меңгертуді, әсерлі сөйлеудің лексика-грамматикалық тәсілдерін меңгертуді көздейді.

Пән бойынша оқу мақсаттары мұғалім мен оқушыға болашақ қадамдары жөнінде өзара ой бөлісуге, оларды жоспарлау мен бағалауға мүмкіндік беретін бірізділік пен сабақтастықты көрсетеді:

1-бөлім. Тыңдалым және айтылым.

2-бөлім. Оқылым.

3-бөлім. Жазылым.

4-бөлім. Әдеби тіл нормалары.

**6-сынып бойынша**:

|  |  |  |
| --- | --- | --- |
| Оқу жоспарындағы ұзақ мерзімді жоспардың бөлімдері | Тақырыптар/Ұзақ мерзімді жоспардың мазмұны | Оқу мақсаттары. Білім алушылар білуге тиісті |
| 1-тоқсан |
| 1-бөлім:Қазақстандағы көрікті жерлер | Тыңдалым және айтылым  | 6.3; 6.6 |
| Оқылым | 6.5; 6.7 |
| Жазылым | 6.1; 6.4  |
| Әдеби тіл нормалары | 6.4.1; 6.1; 6.2; 6.3; 6.5 |

Негізгі бөлімдер дағды немесе тақырып, білім немесе түсінік деңгейіне қарай бөлімшелерге бөлінеді. Сынып аясында күтілетін нәтижеге қатысты айтқан кезде бөлімшелер оқу мақсаттарын айқындайды. Оқу мақсаттары әрбір бөлімше бойынша ілгерілеуді білдіріп, мұғалімдердің жоспарлауына және бағалауына, оқушылармен алдағы қадамдары туралы ойларымен бөлісуіне мүмкіндік береді.

Қазақ халқы «Тыңдалмаса - сөз жетім», -деп сөз өнерін ерекше бағалаған. Сөйлесім әрекеттерінің ішінде тыңдалымның маңызы зор. Жаңартылған оқу бағдарламасында оқушылардың тыңдалым дағдыларын дамытуға ерекше мән берілген.Оқылым,жазылым,айтылымға қарағанда, ол «танымдық үдеріс» ретінде түсіндіріліп,күрделірек дағды деп есептеледі. Жалпы оқу жоспарында фильм, телехабар, фильм, ән, үлкен адамдарды тыңдау және оларға жауап беруді көздейтін жаттығулар көптеп кездеседі. Аталған жаттығулар бірнеше аптаны қамтитын тізбектелген сабақтар топтамасында дағдыларды, оның ішінде тыңдалым дағдысын дамытуды көздейтінін байқау қиын емес.Тілдік дағдылардың әрқайсысын жеке-жеке дамыта отырып, өзара бір-бірімен тығыз байланыста оқытады.Оқушылар оқу кезінде сөз тіркестерінің құрылымына және сөздердің орын тәртібіне қарай, сөйлем құрылысына сонымен қатар сөйлеуге аса назар аударады.

 Адам шынайы өмірде қарым-қатынасты жүзеге асыру үшін уақытының 9% жазуға, 16% оқуға, 30% сөйлесуге, 45% сөйлеуді қабылдауға, яғни тыңдауға жұмсайды екен.

Тыңдалым дағдысы тілге сай әрекет етуін көздейді. Тыңдалым түрлері: диалог, әңгімелер, хабарландыру, әндер, лекция, жарнама т.б.Тыңдалым тапсырмалары жалпы мазмұнды түсінуден бастап, детальді түсінуге бағытталады.

Жазылым тіліне қарағанда, айтылым тілінде грамматика толық сақталмайды, шаблонды фразалар мен қайталамалар жиі қолданады. Соның нәтижесінде тыңдаушылар нашар жазылған мәтінге қарағанда, мардымсыз, сапасы нашар сөзге анағұрлым төзімді қарайды. Принг (2007) мұғалімдер оқыту мен оқудың барлық аспектілері бойынша оқушының сөйлегенінің маңызын мойындағанын қалайды, өйткені танымдық тұрғыдан қалыптасу барысындағы оқушылар үшін оның қалай жүретінін білген пайдалы.

Оқушыға айтылым дағдысын қалыптастырудың бірнеше түрлері бар. Мысалы:

Тапсырмалар тілдің белгілі бір формасына негізделеді де, оны шаблонды оқыту деп айтуға болады:

Тапсырма: Төмендегі сөздерге ұнатамын және ұнайды сөздерін қойып, айтып көр.

Мен таңертең жаттығу жасағанды...

Маған гүл өсірген...

Мен спортпен шұғылданғанды...

Маған балық аулаған...

Тапсырма өмірге қажетті жағдаяттарға негізделеді:

Төмендегі сөздерді және болжалды келер шақ жұрнағын пайдаланып, ең жақсы демалыс сәтін сипаттап көр:

Мысалы: көрер едім, барар едім, саяхаттар едім.

Тапсырмалар еркін сөйлеу тақырыптарына негізделеді.

Мысалы: «иә, келісемін», «жоқ , келіспеймін», « білмеймін» деген пікір – таластар болуы мүмкін.

Оқылым дағдысы белсенді немесе бейтарап болуы мүмкін. Бейтарап оқылым – оқушылар мәтінге сыни талдау жасауды мақсат етпей, өзінің қызығушылығын қанағаттандыру үшін оқу. Бұл тұрғыда оқушыларға мәтін түрлерінің ауқымы кең екенін, лексикасы мен мазмұны бай екенін көрсету үшін пайдалы болуы мүмкін, әрі оның балалардың сыныптағы оқуына жанама ықпалы бар екені түсінікті.

Жазылым дағдысы кез келген хабарды қағаз бетіне түсіруді қамтамасыз етеді. Жазылымды қамтамасыз ететін жұмыс түрлеріне тізім жасауды, құттықтау қағазын , хат, әңгіме, эссе, хабарлама жазуларды жатқызуға болады.

Мысалы тапсырма үлгісі: мәтінді тыңдап, келесі жолдарды толықтыр.

Мәтін бойынша,тақырыптық сөйлем беріледі де, сол сөйлемді мағынасы жағынан қолдап тұратын бірнеше қолдаушы сөйлем мен қорытынды сөйлемдерді жаздыруға болады.

 Жаңартылған бағдарлама әсіресе оқылым мен жазылымда оқушылардың бірлесіп жұмыс жасауын ең басты назарда ұстайды. Ең маңыздысы, өз бетімен оқу немесе жазуға қарағанда тапсырма күрделірек болуы керек. Егер адам оған өзінің шамасы келмейтінін түсінгенде жанындағы адамның көмегіне жүгінеді. Бірлесіп істеген жұмыстағы ұстаным: «мен» емес, «біз» болуы шарт. «Біз бірге жеңіске жеттік!» немесе «Біз бірге мақсатты бағындырдық!». Осы секілді жұмыстарды орындау барысында оқушы «жұмыла көтерген жүктің жеңіл» болатынын немесе «жалғыздың үні шықпайтынын» өздері түсінуі тиіс. Мұғалім бірлескен оқылымда: «Джигсо», «Диалогтік оқыту», «Кітапты талдау», «тізбектеп оқыту», «Өрмекші торы» секілді т.б. стратегияларды қолданса,ал бірлескен жазылымда : «Жүгіру диктанты», «төрт сөйлем», «айналма бекет», «ара ұяшығы» әдістерін, «оқиға тауы», «хикая картасы», «уақыт тізбегі», «5-5-1» стратегияларын қолдана алады.

Қорытындылай келе айтқым келгені,білім беру мазмұнын жаңарту маңызды өзгерістердің сатысында тұр. Жаңартылған оқу бағдарламасы бойынша оқылым, жазылым, айтылым, тыңдалым дағдыларын дамыту оқушылардың алған білімдері мен үйренген дағдыларын кез келген орта жағдайында қарым-қатынас үдерісінде тиімді қолдануға мүмкіндік береді.Өз тәжірибеде байқағаным, «Қазақ тілі» пәні бойынша тілдік дағдылардың әрқайсысы сабақ құрылымда өзіндік бір ерекше орын алады. Коммуникативті дағдыларды басшылыққа алып оқыту функционалды сауаттылықты қалыптастыруға мүмкіндік береді.Қазіргі таңда оқушылардың өз ойын айта білуі,сындарлы пікір білдіруі, қазақ тілінде ойын мүдірмей,көркем жеткізе алуы үшін айтылым дағдысы міндетті түрде жүзеге асады. Сонымен қатар, сабақ барысында жазылым дағдысы да жүзеге асуы қажет,себебі жазылым дағдысы арқылы оқушы сабақ бойынша ойға түйгенің, көркем жазуға,орфографиялық қателіктерді жібермей,сауатты жазуға дағдыланады. Бұлар өнімді тілдік дағдылар, ал өнімсіз тілдік дағдылары тыңдалым немесе оқылым дағдысын сабақ барысында міндетті түрде жүргіземіз. Себебі,оқушыға берілген материалды, мәтін арқылы не тыңдатамыз немесе оқытамыз.Осы екі дағды оқушыға жаңа сабақты меңгеруіне ықпал етеді.Сонымен қатар,әдеби тілдік нормалар қазақ тілдің әр сабағында міндетті түрде қамтылады және оқушының әдеби тіл нормаларын дұрыс және орынды қолдана білуіне үлкен мән беріледі. Грамматикалық білім тілдік төрт дағдыны қалыптастыру барысында жүзеге асып отырады.Яғни, оқушыға логикалық тақырыпқа ғана басымдық беріп ауытқып кетпей, грамматикалық тақырыптарды да ескеріп,оқушының тілдік бағдарларды дұрыс меңгеруіне, өз ойын ауызша да жазбаша да, сауатты жеткізе алатын тұлға болуға бағыттайтын тілдік дағды. Ал лексикалық тақырыптар болса,тбелгілі бір тақырыптар аясында оқушылардың сөздік қорын байыта отырып, сөздердің мағынасын түсінуге көмектеседі.

**ПАЙДАНЫЛҒАН ӘДЕБИЕТТЕР ТІЗІМІ**

1. Қ.О. Бітібаева. Қазақ тілі және әдебиетті тереңдетіп оқытудың инновациялық әдістемесі мен технологиясы, Бірінші кітап. 5-11 сынып мұғалімдеріне арналған әдістемелік құрал./ Алматы қ. «Дәуір -Кітап» баспасы, 2012
2. Ж. Дәулетбекова, П. Юсуп, Л. Жұмекенова. Қазақ тілі оқыту әдістемесі–Алматы: Атамұра, 2019.
3. Оқу – әдістемелік құрал: Тілдік төрт дағды бойынша белсенді оқыту тапсырмалары.